钦定古今图书集成/明伦汇编/官常典/第679卷 > 贾曾
## 钦定古今图书集成/明伦汇编/官常典/第679卷 > 贾曾

按《唐书》本传：“曾，河南洛阳人。父言忠，貌魁梧，事母以
孝闻，补万年主簿，护役蓬莱宫。或短其苛，高宗廷诘，
辩列详谛，帝异之，擢监察御史。方事辽东，奉使禀军
饷，还，奏上山川道里，并陈高丽可破状。帝问诸将材
否，对曰：‘李𪟝旧臣，陛下所自悉。庞同善虽非𩰚将，而
持军严，薛仁贵票勇冠军，高偘忠果，而谋契苾何力，
性沈毅，虽忌前有统御才，然夙夜小心，亡身忧国，莫
逮于𪟝者’。”帝然所许，众亦以为知言。累转吏部员外
郎。李敬元兼尚书，言忠尚气，及主选不能下，贬邵州
司马。失武懿宗意，下狱几死，左除建州司户参军，卒。
曾少有名，景云中，为吏部员外郎。元宗为太子，遴选
宫僚，以曾为舍人。太子数遣使采女乐，就率更寺肄
习。曾谏曰：“作乐崇德，以和人神，《韶》《夏》有容，《咸》《英》有节，
而女乐不与其间。昔鲁用孔子几霸戎，有由余而彊
齐，秦遗以女乐，故孔子行，由余出奔。良以冶容哇姣，
蛊心丧志，圣贤疾之最甚。殿下渴贤之美未彰，好伎
之声先闻，非所以追启诵，嗣尧、舜之烈也。馀闲宴私，
后廷伎乐，古亦有之，犹当秘隐，不必示人，况阅之所
司，明示群臣哉？愿下令屏倡优、女子，诸使者采召，一
切罢止。”太子手令嘉答。俄擢中书舍人，以父嫌名不
拜。徙谏议大夫、知制诰。天子亲郊，有司议不设皇地
祗位，曾请合享天地如古制，并从祀等坐。睿宗诏宰
相、礼官议，皆如曾请。开元初，复拜中书舍人，曾固辞，
议者谓中书乃曹司，非官称嫌名，在礼不讳。乃就职。
与苏晋同掌制诰，皆以文辞称，时号“苏贾。”后坐事贬
洋州刺史，迁礼部侍郎，卒。子至。